To πιλοποιείο
Ο Ντεγκά δεν ζωγράφιζε μόνο μπαλαρίνες, αλλά και γυναίκες σε καθημερινές σκηνές, εργαζόμενες ή κυρίες της ανώτερης κοινωνικής τάξης. Στα μάτια του οι γυναίκες ήταν υπέροχες υπάρξεις που κινούνταν με χάρη, ακόμη κι όταν δούλευαν ή αναπαύονταν κάνοντας συνηθισμένες κινήσεις κι όχι πιρουέτες. Μια πελάτισσα που περιεργάζεται ένα καπέλο είναι το θέμα σ’ αυτόν τον πίνακα. Η γυναίκα είναι τοποθετημένη με χάρη κάτω από ένα κρεμασμένο καπέλο, ενώ κρατά άλλο στο χέρι της. Ο Ντεγκά αποδίδει με χρωματικές αντιθέσεις και παράθεση φωτός-σκιάς το εσωτερικό του μαγαζιού και την κομψή μορφή της γυναίκας, ενώ είναι ενδιαφέρουσα η οπτική γωνία που επιλέγει για να εξετάσει τη σκηνή: μας δίνει την εντύπωση ότι κοιτάζει τη μορφή από πάνω.